Rijeka, 20. studenog 2019.g.

**NAJAVA DOGAĐANJA**

**'MREŽA KINA NA EGZOTIČNIM LOKACIJAMA'**

**U DVD-u LOPAR NA OTOKU RABU**

**Programski pravac 27 susjedstavaRijeke 2020 – Europske prijestolnice kulture** i **KineDok** (zajednički projekt sedam europskih filmskih organizacija za alternativnu distribuciju dokumentaraca) nastavljaju s uzbudljivim filmskim programom, koju uključuje čak jedanaest susjedstava diljem Primorsko-goranske županije: Delnice, Gomirje, Mrkopalj, Drenovu, Lovran, Novi Vinodolski, Vrbnik, Matulje, Kostrenu, Rab i Unije.

**U četvrtak, 21. studenog 2019.g. u 19 sati u prostoru DVD-a Lopar na otoku Rabu** (Lopar 288, Lopar), **u** **susjedstvu Otok Rab** održat će se besplatna projekcija filma ***Dani ludila***, redatelja **Damiana Nenadića**.

**Dani ludila prikazuju nevjerojatnu odiseju dvoje psihički različitih i nepravedno odbačenih ljudi koji uče prihvatiti svoju drugačijost, suočeni sa sljepilom društva koje ih je olako proglasilo beznadnima, a zdravstveni sustav ovisnima.**

**Film je opservacijski dokumentarac koji nas vodi u inače skriven i većini zazoran svijet psihički drugačijih koje društvo olako odbacuje i žigosanjem pretvara u pacijente.**

Mladen i Maja u zrelu fazu života stupaju okovani demonima iz prošlosti i šakama lijekova koje im psihijatri uporno nude umjesto razgovora. Zajednica je na njihov uteg disfunkcionalne obiteljske prošlosti bešćutno odgovorila moralnim licemjerjem predavši ih na odgovornost zdravstvenom sustavu koji ih je učinio ovisnicima. Dani ludila suptilnom živošću bilježe njihovu samotnu svakodnevicu ulovljenu u začaranom krugu odbačenosti i krivnje, ali i pokušajem da pronađu svoj kutak u društvu koje ih je odbacilo. Na svom putu morat će se obračunati s vlastitim duhovima prošlosti, ali i vladarima sadašnjosti koji sve što ne razumiju nazivaju demonskim. Mladen i Maja posljednje će veliko NE uputiti liječnicima te brigu o sebi preuzeti sami, konačno spremni svoju trnovitu odiseju podijeliti s drugima. Kroz filigranski ulovljene trenutke dvaju umalo izgubljenih života postavljamo si pitanje – tko je ovdje zapravo lud?

Programski pravac 27 susjedstava Rijeke 2020 – Europske prijestolnice kulture nastoji povećati broj programa na lokacijama izvan uobičajenih turističkih ruta, fokusirajući se na život zajednice i kulturu svakodnevnog življenja. Programi se tako održavaju na netipičnim lokacijama prikladnim za filmske projekcije: u ulozi kina su kafići, klubovi, domovi kulture, galerije, igrališta, plaže, a sve s ciljem buđenja interesa šire publike za dokumentarni film i razmišljanja o važnim društvenim temama.

*Programski pravac 27 susjedstava okuplja susjedstva diljem Primorsko-goranske županije i svako od njih povezuje s jednim susjedstvom iz jedne od 27 zemalja članica Europske unije, u suradnjama i razmjenama iskustava, običaja i svakodnevice. Time razvija dobre međuljudske odnose i stvara atmosferu uživanja u različitosti. Povezivanja i neformalne mreže suradnji zalog su budućih aktivnosti u području kulture koje će se nastaviti i nakon 2020. 27 susjedstava spaja ljude otoka, obale, zaleđa, gorja te samoga grada Rijeke. To su: Lovran, Opatija, Matulji, Kastav, Pehlin, Drenova, Škurinje, Turnić i Mlaka, Kampus na Trsatu, Jelenje, Čavle, Praputnjak, Kostrena, Crikvenica, Novi Vinodolski, otok Rab, otok Unije, grad Cres, grad Krk, Malinska, Vrbnik, Gomirje, Mrkopalj, Fužine, Delnice, Brod na Kupi i Gornji Kuti.*

Unaprijed zahvaljujem na objavi najave i srdačno pozdravljam.

**Lena Stojiljković –** Odnosi s medijima, Rijeka 2020

lena.stojiljkovic@rijeka2020.eu

M: +385 91 612 63 42